Бзухэр яхъумэ
Налшык къалэ администрацэм щIалэгъуалэ Iуэхухэмрэ жылагъуэ зэгухьэныгъэхэмкIэ и къудамэм экологиемкIэ акцэ иригъэкIуэкIащ. Ар ехьэлIат гъатхэм ди щIыпIэм къэлъэтэжа къуалэбзухэр хъумэным.
Iуэхур щрагъэкIуэкIар ди щыхьэрым и плIанэпэ нэхъ дахэхэм хабжэ дэшхуей хадэрщ.
Дыкъэзыухъуреихь дунейм и къабзагъэмрэ дахагъэмрэ хъумэным ехьэлIа Iуэхум жыджэру зыкъыщагъэлъэгъуащ щIалэгъуалэм я Налшык къалэ советымрэ щIалэгъуалэ жылагъуэ зэгухьэныгъэхэм хэтхэмрэ. Абыхэм жыгхэм фIащIащ пIалъэкIэ нэхъ мыхъуми, къэбгъэсэбэп хъуну бзу шхалъэ цIыкIухэр. Дэтхэнэ зыми тхьэмахуэ хуэдизкIэ зырикъун щыкъун хуракIутэжащ. Мы Iуэхум хэтахэм псалъэ ятащ, тхьэмахуэ къэс зэ къакIуэурэ, бзу цIыкIухэм яшхын хуралъхьэну.
КъызэгъэпэщакIуэхэм къызэрыджаIамкIэ, акцэм и къалэн нэхъыщхьэр сэкъат зыгъуэту хуежьа ди щIыналъэ фаунэр щIыуэпсым и хабзэхэм тету зэтес щIыжынырщ. «Гу лъытапхъэщ гъатхэ лъэхъэнэм ди щIыпIэм къэзыгъэзэж къуалэбзухэм ящыщ куэд мэжэщIалIагъэм и зэранкIэ зэрызэтекIуадэр. А цIыкIухэм шхынкIэ дахуэсакъмэ, шэч хэлъкъым япэхэм хуэдэу, ахэр зэрытхуэбэгъуэжынум», — жаIащ ныбжьыщIэхэм.
Жанхъуэт Зузэ.
